Ego Hugo, Dei gracia Senonensis archiepiscopus, notum facio cunctis præsentibus et futuris quod Willermus, prepositus, totusque conventus Senonensis ecclesie, tibi, dilecte fili Willerme, et ecclesie Beati-Johannis, cui, Deo auctore, presides, fratribusque ibidem Deo servientibus, pro venerabilium dominorum nostrorum cardinalium, Humbaudi scilicet Sancte-Crucis, et magistri Alberti S. Laurentii-in-Lucina interventu, unum annuale, quod solum de annualibus præbendarum Beati-Stephani nondum vobis concessum fuerat, donaverunt, atque in perpetuum concesserunt. Cum enim canonici Beati-Stephani, tempore prædecessoris nostri Henrici, pie memorie, annualia prebendarum, pro remedio animarum suarum, ad vestre paupertatis sustentacionem largirentur, annuale unius tantum prebende quatuor canonicis Beate-Marie prius concesse vobis nullatenus, nisi de gratuita ipsorum canonicorum donatione, dare potuerunt; quod quia usque ad tempora nostra nondum fecerant, modo, propter reverendam dominorum nostrorum predictorum cardinalium intervencionem et ecclesie Beati-Johannis honestam, et Deo amabilem religionem predictorum canonicorum Beate-Marie, Leobaudi scilicet, Hugonis, Jaconis et Galonis assensu, omnes unanimiter, Deo volente, annuerunt. Ne autem temporum diuturnitate, aut pravorum hominum inquietudine, hujus donationis institutio quassari valeat aut turbari, nos eam pontificali auctoritate confirmamus, et sigilli nostri munimine corroboramus.